Betaal jouself eerste - Afrikaans.com
Ken jy mense wat elke maand baie geld verdien , maar steeds geen geld oor het aan die einde van die maand nie? Is jy dalk self so 'n mens? Dit voel of jy nooit voor kom nie en of jy altyd op dieselfde finansiële plek bly.
Die probleem lê by die feit dat jy dalk al die geld wat jy maak op 'n maandelikse basis weer spandeer. As jy al die inkomste wat jy vandag gemaak het spandeer, is jy in dieselfde posisie as wat jy gister was. Dus is dit uiters belangrik om te belê en om te spaar vir jou toekoms. Maar hoe doen mens dit? Ons almal het al gesê dat ons geld gaan spaar aan die einde van die maand, maar dit gebeur selde. Deur die maand duik versoekings of behoeftes op … en voor jy weet is daardie neseier weg.
Die belangrike konsep wat jy dalk gemis het, en wat sal voorkom dat jy maand in en maand uit nie jou spaardoelwitte bereik nie, is om jouself eerste te betaal.
Die term "betaal jouself eerste" beteken dat jy geld wegsit vir jou toekomstige self voordat jy dit op enigiets anders kan spandeer. Dus spaar jy aan die begin van die maand, vóór enige aftrekkings, in plaas daarvan om aan die einde van die maand te probeer spaar na aftrekkings en uitgawes.
Hoe werk dit prakties? Hier is drie stappe om jouself eerste te betaal.
Plaas 'n debietorder op jou rekening wat afgaan sodra jou salaris of geld vanaf jou besigheid in jou rekening inkom. Skep die debietorder om sommer op die 1ste of 2de van jou rekening af te gaan. Sodoende neem die debietorder die geld uit jou rekening uit voordat jy eers daaraan kan dink om dit te spandeer.
Kies 'n beleggingsfonds waartoe die debietorder betaal. Dit kan byvoorbeeld 'n 30-dae of selfs 90-dae fonds wees sodat jy nie sommer op die eerste ingewing die geld wil of kan onttrek nie. 30- tot 90-dae fondse laat egter toe vir onttrekkings op die medium- of korttermyn, sou jy die geld vir 'n noodgeval nodig kry. Gaan die bepalings, voorwaardes, en strafklousules van jou gekose fonds versigtig na.
Vergeet van die geld. Nadat die spaargeld uit jou rekening is, vergeet daarvan. Maak asof jy dit in die eerste plek nooit gehad het nie. Leef jou lewe op die oorblywende hoeveelheid in jou rekening en los die spaargeld om te groei en 'n rykdom te bou vir jou toekomstige self.
Hier is 'n praktiese voorbeeld:
As jy R10 000 per maand verdien op die 25ste van die maand, plaas 'n debietorder van R3 000 op jou rekening wat op die 26ste van die maand afgaan. Jy kan dit byvoorbeeld oorplaas na 'n 90-dae beleggingsfonds toe. Die beleggingsfonds groei sonder dat jy die geld kan onttrek. Terselfdertyd moet jy plan maak om te oorleef op die R7 000 wat oorbly.
Hoe gaan dit vir jou sukses bewerkstellig?
Deur jouself eerste te betaal , doen jy twee belangrike dinge vir jou finansies:
Jy forseer jouself om op minder te leef. Omdat die spaargeld nie meer in jou lopende rekening is nie, kan jy dit nie spandeer nie. Dus forseer jy jouself om op minder uit te kom. Jy moet 'n plan maak om te oorleef op die oorblywende hoeveelheid geld in jou rekening. Sodoende beheer jy jou uitgawes baie beter as wat jy andersins sou.
Jy bou rykdom. Deur elke maand 'n sekere hoeveelheid geld te belê, bou jy rykdom. Sodra die beleggingsfonds groter en groter raak, begin jy ook die voordeel van saamgestelde rente kry en sodoende begin jou geld eksponensieel te groei.
Beperk jou uitgawes terwyl jy jou geld groei. Dít is die manier om rykdom te bou.
Meer oor Albert…
Albert van Wyk is 'n eiendomsbelegger, besigheideienaar en spreker. Hy is ook die skrywer van die boek Millionaire at 22. Hy is passievol daaroor om mense toe te rus om finansieel onafhanklik te raak en is opgewonde om dit ook in Afrikaans te kan doen. Hierdie inhoud vorm deel van ons eksklusiewe reeks Finansies 101 met Albert van Wyk en sal in sewe dele beskikbaar gestel word. Hou ons webblad en sosialemediablaaie dop vir die volgende episode!